РЕПУБЛИКА СРБИЈА

ОПШТИНА ВРЊАЧКА БАЊА

СКУПШТИНА ОПШТИНЕ

Дана: 22.11.2023

**ИЗВЕШТАЈ О СПРОВЕДЕНОМ ПРОЦЕСУ ЈАВНЕ РАСПРАВЕ**

**О НАЦРТУ ОДЛУКЕ О БУЏЕТУ ОПШТИНЕ ВРЊАЧКА БАЊА ЗА 2024. ГОДИНУ**

Одлука о буџету општине Врњачка Бања један је од најважнијих докумената које израђује и усваја локална самоуправа. С обзиром на важност одлуке о начину трошења јавних средстава, неопходно је да и грађани и грађанке узму учешћа и дају своје мишљење и предлоге како би одлука боље осликавала вољу становника општине Врњачка Бања. Са тим циљем спроведен је процес укључивања грађана у израду буџета Општине за 2024. годину.

У поступку израде Одлуке о буџету општине Врњачка Бања за 2024. годину, председник Скупштине општине Врњачка Бања је у складу са чл. 96, став 2. и чланом 98. став 7, Статута општине Врњачка Бања (Сл. лист општине Врњачка Бања, бр. 1/21 – пречишћен текст) и чл. 2, 12 и 21. Одлуке о начину, поступку и органима задуженим за спровођење јавних расправа у општини Врњачка Бања (Сл. лист општине Врњачка Бања, бр. 55/20) у периоду од 1.11.2023. до 14.11.2023. спровео јавну расправу о Нацрту одлуке о буџету за 2024. годину.

Јавна расправа о буџету је започела објављивањем Јавног позива за учешће у јавној расправи на интернет страници општине Врњачка Бања који је доступан на следећем линку: <https://www.vrnjackabanja.gov.rs/aktuelnosti/javne-rasprave/javni-poziv-za-ucesce-u-javnoj-raspravi-povodom-nacrta-odluke-o-budzetu-opstine-vrnjacka-banja-za-2024-godinu-sa-pratecim-odlukama>

Уз позив за јавну расправу објављен је и *Програм јавне расправе*, *Позив за учешће на отвореном састанку – јавној расправи на коме се представља нацрт Одлуке*, *Образац за предлоге, сугесије и мишљење грађана на Нацрт одлуке о буџету за 2024. годину*, као и *Закључак Комисије за капиталне пројекте*.

У току трајања јавне расправе позване су све заинтересоване стране да се упознају са текстом Нацрта одлуке о буџету и да своје примедбе, предлоге и сугестије доставе у електронском облику на адресу pisarnica@vrnjackabanja.gov.rs или да своје писане предлоге доставе на писарницу општинске управе Врњачка Бања до 10:00 часова 14.11.2023. године.

У току трајања јавне расправе није достављен ни један предлог или сугестија грађана на Нацрт Одлуке о буџету електронским путем или путем писарнице Општинске управе.

**Отворени (јавни) скуп са грађанима о Нацрту одлуке Врњачка Бања за 2024. годину је одржан 14.11.2023. године са почетком у 11:00 часова.** Известилац о Нацрту одлуке о буџету на овом скупу је била Јасмина Трифуновић, руководилац Одсека за послове органа Општине.

Јавном скупу су присуствовала 4 представника јавних предузећа, председник Комисије за капитална улагања и општински већник Душан Стевановић, координатор Комисије за капиталне пројекте Душко Магдалинић, запослени у општинским одељењима, грађани и представници локалних медија. Укупан број учесника на јавној расправи је 12.

Јасмина Трифуновић је указала да је, у складу са календаром за израду буџета локалних власти, Одсек за буџет и финансије доставио нацрт Одлуке о буџету надлежном извршном органу локалне власти, те да је нацрт Одлуке био објављен на општинском сајту са свим документима који су били предмет јавне расправе од 1. новембра до 14. новембра 2023. године.

Констатовано је да је буџет урађен у складу са упутством Министарство финансија и у складу са макроекономским показатељима, где су приходи пројектовани за увећање наведеног раста БДП-а у 2024. години од 8,3%. **Приходи у буџету Општине Врњачка Бања за наредну годину** утврђени Нацртом одлуке о буџету износе 2.360.892.000,00 динара, а **расходи су** у планирани у износу од 2.530.591.942,00 динара. Планирани **дефицит** у износу од 14.676.942,00 финансираће се из пренетог вишка прихода над расходима из 2023. године.

У складу са Законом о локалној самоуправи представљен је и капитални буџет. Душан Стевановић, председника Комисије за капитално буџетирање представио је процес капиталног буџетирања и рангирања пројеката од стране Комисије за капиталне пројекте, као и пројекте који су планирани буџетом, попут: унапређења енергетске ефикасности, реализације пројекта споменика природе „Паркови Врњачке Бање“, енергетске санације објекта ОШ „Попински борци“, замене постојећих светиљки ЛЕД светиљкама и друге фазе изградње терена у Врњцима. Он је апеловао на представнике јавних предузећа и установа да се у наредном периоду у већој мери укључе у процес планирања буџета и предложе своје капиталне пројекте који су од значаја за становништво Врњачке Бање. Јавној расправи је присуствовала и Милијана Здравковић, консултант на пројекту Exchange 6 у делу планирања и буџетирања капиталних пројеката, који спроводи СКГО. Она је истакла изузетно добру сарадњу са представницима врњачке локалне самоуправе и такође нагласила да је потребно веће ангажовање јавних предузећа и установа када је предлагање капиталних пројеката у питању, посебно оних који су најрелевантнији и најспремнији, односно оних пројеката чија ће реализација у кратком временском року дати жељене резултате.

**Није било додатних предлога или сугестија присутних на Нацрт одлуке о буџету Врњачка Бања за 2024. годину.**